রাষ্ট্রপুঞ্জে ভোটাভুটির আগেই প্যালেস্তাইন নিয়ে হুঁশিয়ারি নেতানিয়াহুর!

ওয়েব ডেস্ক : “প্যালেস্তাইন বলে কোনও রাষ্ট্র থাকবে না”। রাষ্ট্রপুঞ্জে ভোটাভুটির আগেই এমনভাবে হুঁশিয়ারি দিলেন ইজরায়েলের (Israel) প্রধানমন্ত্রী বেঞ্জামিন নেতানিয়াহু (Benjamin Netanyahu)। এখানেই থেমে থাকেননি তিনি। প্যালেস্তাইনের (Palestine) পুরো ভূখণ্ডটাই যে তাঁদের, তা মনে করিয়ে দিয়েছেন নেতানিয়াহু।

গত বৃহস্পতিবার বিতর্কিত ই-ওয়ান সেটেলমেন্ট প্রকল্পে সই করার পরেই এমনভাবেই হুঁশিয়ারি দেন তিনি। মূলত এই প্রকল্প অনুযায়ী, পূর্ব জেরুজালেমে একাধিক আবাসন তৈরি করেবে ইজরায়েল (Israel)। তবে বিশেষজ্ঞরা মনে করছেন, এই প্রকল্প শুরু হলে ওয়েস্ট ব্যাঙ্ক দু’ভাগে ভাগ হয়ে যাবে। ফলে জেরুজালেম বলে কিছু থাকবে না। এমনকি প্যালেস্তাইনও রাষ্ট্র হিসাবে নিজেদের প্রতিষ্ঠা করতে পারবে না।

আরও খবর : ভারতকে নিয়ে ফের একবার সুর নরম ট্রাম্পের!

এর পরেই প্যালেস্তাইনকে (Palestine) রাষ্ট্রের স্বীকৃতি দেওয়ার জন্য শুক্রবার রাষ্ট্র পুঞ্জের সাধারণ পরিষদে ভোটাভুটি হয়। তাতে প্যালেস্তাইনের পক্ষে সায় দেয় ১৪২টি দেশ। বিপক্ষে পড়ে ১০টি দেশ। ১২টি দেশ এই ভোটে অংশগ্রহণ করেনি। মূলত, রাষ্ট্রপুঞ্জে (UN) যে প্রস্তাব গৃহীত হয়েছে তাতে ইজরায়েল ও প্যালেস্তাইনের মধ্যে সমস্যা মেটাতে দ্বি-রাষ্ট্রের বিষয়টিকে উল্লেখ করা হয়েছে।

উল্লেখ্য, ২০২২ সালের ৭ অক্টোবর ইজরায়েলের (ISrael) উপর হামলা চালিয়েছিল হামাস (Hamas)। সেই হামলায় প্রাণ হারিয়েছিলেন ১২০০ জন। এমনকি পণবন্দি করা হয়েছিল ২৫০ জনকে। এর পরেই বদলা নিতে মাঠে নামে ইজরায়েল। গাজাকে ধ্বংসস্তুপে পরিণত করা হয়। ইজরায়েলের এই হামলায় ৬০ হাজারের বেশি মানুষের মৃত্যু হয়েছে বলে সূত্রের খবর। এর আগে গাজা নিয়ে ইজরায়েলের বিরুদ্ধে রাষ্ট্রপুঞ্জে একাধিক প্রস্তাব নেওয়া হয়েছিল। তবে গাজা নিয়ে ইজরায়েলের আচরণে কোনও ধরণের পরিবর্তন আসেনি। বরং ‘নরকে’ পরিনত হয়েছে গোটা গাজা।