রাষ্ট্রপুঞ্জের অধিবেশনে প্যালেস্তাইনের পক্ষে ভোট দিল ভারত!

ওয়েব ডেস্ক: রাষ্ট্রপুঞ্জের (United Nations) জেনারেল অ্যাসেম্বলিতে প্যালেস্তাইনে (Palestine) শান্তি আনার পক্ষে ভোট দিল ভারত (India)। যে সমাধান প্রস্তাব আনা হয়েছিল তা প্যালেস্তাইনকে রাষ্ট্রের মর্যাদা দেওয়ার পক্ষে। ফ্রান্সের আনা এই প্রস্তাবের সমর্থনে ভারত সহ ১৪২টি দেশ ভোট দিয়েছে। বিপক্ষে ভোট দিল ১০টি দেশ এবং ভোটদানে বিরত থেকেছে ১২টি দেশ।

যে সমাধান প্রস্তাব আনা হয়েছে তার পোশাকি নাম ‘এন্ডোর্সমেন্ট অফ দ্য নিউইয়র্ক ডিক্লারেশন অন দ্য পিসফুল সেটলমেন্ট অফ দ্য কোয়েশ্চেন অফ প্যালেস্তাইন অ্যান্ড দ্য ইমপ্লিমেন্টেশন অফ টু-স্টেট সলিউশন।’ গালফ এলাকার আরব দেশগুলিও এই প্রস্তাবে সমর্থন জানিয়েছে। যে ১০টি দেশ বিপক্ষে ভোট দিয়েছে তারা হল— ইজরায়েল (Israel), আমেরিকা, আর্জেন্টিনা, মাইক্রোনেশিয়া, নাউরু, পালাউ, পাপুয়া নিউগিনি, প্যারাগুয়ে এবং টোঙ্গা।

আরও পড়ুন: নেপালের অন্তর্বর্তী প্রধানমন্ত্রী হিসেবে শপথ গ্রহণ সুশীলা কারকির

প্রস্তাবিত ঘোষণাপত্রে গাজায় (Gaza) যুদ্ধ পরিস্থিতি বন্ধ করতে যুগ্মভাবে পদক্ষেপ করার সিদ্ধান্তে সম্মত হয়েছেন রাষ্ট্রনেতারা। ইজরায়েল ও প্যালেস্তাইনের মধ্যে দ্বন্দ্বের অবসান ঘটিয়ে ন্যায়, শান্তি এবং দীর্ঘস্থায়ী মীমাংসাই তাঁদের লক্ষ্য। যাতে ওই অঞ্চলে বসবাস করা দুই দেশের মানুষের জন্য সুন্দরতর ভবিষ্যত গড়ে দেওয়া যায়।

এই প্রস্তাবে ৭ অক্টোবর ইজরায়েলে হামাসের (Hamas) ক্ষেপণাস্ত্র হামলার নিন্দা করা হয়, যে হামলায় ১২০০ ইজরায়েলির মৃত্যু হয়েছিল এবং বন্দি করা হয়েছিল ২৫০ জনকে। এর জবাবে ইজরায়েলের গাজা আক্রমণেরও সমালোচনা করা হয়েছে। বেঞ্জামিন নেতানিয়াহু-র সেনার হামলায় হাজার হাজার নিরপরাধ প্যালেস্তাইনির মৃত্যু হয়েছে। সৃষ্টি হয়েছে খরা এবং দুর্ভিক্ষ পরিস্থিতির।